text: Johnny Madsen har fødselsdag
  31 marts 2010 kl. 06.42
  Det er i dag 59 år siden Thyborøn-drengen, der nu er bosat på Fanø, kom til verden.
  Året før endnu et skarpt hjørne skal rundes. Musikeren og kunstneren Johnny Madsen har fødselsdag, han fylder 59 år. Johnny Madsen debuterede i 1982 med sit første solo-album "De Tørre Er De Best...Men Våde Er De Flest". Siden har han udgivet adskillige albums - både alene og sammen med andre.
  Den vestjyske stemme har blandt andet spillet sammen med Peter Belli, Nanna og Billy Cross i bandet Hobo Eskpressen, men er før øjeblikket aktuel i trioen "Dalton" sammen med Allan Olsen og Lars Lilholt. Sammen har de for nylig udgivet pladen "Tyve Ti", der er deres andet album sammen, siden deres fælles debut i 1992.
  Johnny Madsen bor til daglig på Fanø, hvor han maler og sælger egne billeder fra "Madsens Galleri".
  